Virallinen lehti nro C 304 , 06/10/1997 s. 0140



B4-0773/97 Päätöslauselma Abu Dhabin teloituksista Euroopan parlamentti, joka - ottaa huomioon aikaisemmat ihmisoikeuksien loukkauksia ja kuolemanrangaistuksen poistamista koskevat päätöslauselmansa, - ottaa huomioon Euroopan unionista tehdyn sopimuksen J.1 artiklan 2 kohdan ja EY:n perustamissopimuksen 130 u artiklan, joissa ihmisoikeuksien kunnioittaminen asetetaan yhteisen ulko- ja turvallisuuspolitiikan tavoitteeksi, - ottaa huomioon Euroopan neuvoston parlamentaarisen yleiskokouksen päätöslauselmat 1032/96 ja 1047/96 kuolemanrangaistuksen poistamisesta, - ottaa huomioon Yhdistyneiden kansakuntien viimeisimmän kuolemanrangaistusta koskevan kertomuksen (E./CN.15/1996/19), - ottaa huomioon kuolemantuomiota koskevan päätöslauselman, joka hyväksyttiin Yhdistyneiden kansakuntien ihmisoikeuskomission 53. istunnossa (E./CN.4/1997L.20), A. on järkyttynyt niistä kahden rikollisen julkista ristiinnaulitsemista Abu Dhabissa käsitelleistä tiedotusvälineiden uutisista, joiden mukaan Abu Dhabin tuomioistuin on päättänyt tuomita Al Aïninin kaupungissa kaksi murhaan syyllisiksi todettua ja kuolemaan tuomittua rikollista telotettavaksi ristiinnaulitsemalla, koska tavanomainen kuolemantuomio ei toimi tarpeeksi pelottavana esimerkkinä, B. toteaa, että paikalliset viranomaiset lykkäsivät oikeuden tuomion täytäntöönpanoa, jonka oli määrä tapahtua 9. syyskuuta 1997, 24 tunnilla, jotta mahdollisimman monet kansalaiset saattoivat saapua katsomaan ristiinnaulitsemista, C. ottaa huomioon, että myös Arabiemiirikuntien liiton presidentti, seikki Said bin Sultan al-Nahayan, hyväksyi eilen nämä kuolemantuomiot, D. ottaa huomioon sen, että nämä tuomiot annettiin välittömästi sen jälkeen kun kaksi brittiläistä naista oli tuomittu mestattaviksi Saudi-Arabiassa, E. on syvästi huolestunut Arabiemiirikuntien liitossa tapahtuvista vakavista ja laajoista perusihmisoikeuksien loukkauksista, joihin lukeutuu myös vankien epäinhimillinen kohtelu, F. on syvästi huolissaan niistä lukuisten kansainvälisten ihmisoikeusjärjestöjen tiedoista, joiden mukaan Abu Dhabin kuolemantuomioiden määrä kasvaa nopeasti, G. ottaa huomioon kuolemanrangaistusten lisääntyvän langettamisen kaikkialla maailmassa; 1. Tuomitsee Abu Dhabissa vähän aikaa sitten suoritetun teloituksen ja pyytää, ettei teloituksia enää jatketa; 2. Pyytää Arabiemiirikuntien liiton hallituksia ryhtymään kiireellisiin toimiin yleisen ihmisoikeustilanteen parantamiseksi; 3. Toistaa torjuvansa kuolemanrangaistuksen langettamisen kaikkialla maailmassa ja vaatii kaikkia maita poistamaan kuolemanrangaistuksen; 4. Kehottaa neuvostoa, jäsenvaltioita ja komissiota antamaan Yhdistyneiden kansakuntien yleiskokoukselle toimivaltansa puitteissa päätöslauselman maailmanlaajuisesta kuolemanrangaistusten täytäntöönpanon keskeyttämisestä; 5. Kehottaa komissiota kiinnittämään erityistä huomiota kuolemanrangaistukseen vuosikertomuksissaan, joissa käsitellään ihmisoikeuslausekkeiden käyttöä Euroopan unionin ja kolmansien maiden välisissä sopimuksissa; 6. Kehottaa painokkaasti neuvostoa ja komissiota ottamaan esille tämän kysymyksen poliittisissa yhteyksissään Arabiemiirikuntien liiton hallituksiin; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja Arabiemiirikuntien liiton presidenteille, seikki Said bin Sultan al-Nahayanille sekä Arabiemiirikuntien liiton hallituksille.